## Odluka o sadržaju i postupku davanja Izjave o načinu stjecanja i raspolaganja udjelima u Umirovljeničkom fondu

### NN 139/2005 (25.11.2005.), Odluka o sadržaju i postupku davanja Izjave o načinu stjecanja i raspolaganja udjelima u Umirovljeničkom fondu

# VLADA REPUBLIKE HRVATSKE

**2627**

Na temelju članka 18. stavka 6., a u vezi sa
člankom 24. Zakona o Umirovljeničkom fondu (»Narodne novine«, broj 93/2005),
Vlada Republike Hrvatske je na sjednici održanoj 23. studenoga 2005. godine
donijela

## ODLUKU

### O SADRŽAJU I POSTUPKU DAVANJA IZJAVE O NAČINU STJECANJA I RASPOLAGANJA UDJELIMA U UMIROVLJENIČKOM FONDU

I.

Ovom Odlukom propisuje se sadržaj i postupak
davanja Izjave o načinu stjecanja i raspolaganja udjelima u Umirovljeničkom
fondu (u daljnjem tekstu: Izjava).

II.

Članu Umirovljeničkog fonda (u daljnjem tekstu:
Fond) koji se odluči na pravo stjecanja i raspolaganja udjelima tijekom prve
dvije godine trajanja Fonda, nominalni iznos obeštećenja uvećan za pripadajuće
obeštećenje na ime kamata iz članka 3. stavka 4. Zakona o provođenju Odluke
Ustavnog suda Republike Hrvatske, od 12. svibnja 1998. (»Narodne novine«, broj
105/2004.) umanjuje se za 50% i tako dobiveni iznos dijeli se na udjele, s tim
da jedan udjel vrijedi jednu kunu.

Isplata jedne četvrtine pripadajućeg udjela
sukladno stavku 1. ove točke, izvršit će se svakoga drugog i četvrtog
tromjesečja 2006. i 2007. godine.

Članu Fonda koji se odluči na pravo stjecanja i
raspolaganja udjelima tijekom osam godina, od kojih su prve dvije godine poček,
tada se nominalni iznos obeštećenja uvećan za pripadajuće obešteće­nje
na ime kamata iz članka 3. stavka 4. Zakona o provođenju Odluke Ustavnog suda
Republike Hrvatske, od 12. svibnja 1998. godine, ne umanjuje, već se
razdjeljuje na šestogodišnje obroke koji odgovaraju određenom broju udjela u
Fondu, s kojim raspolaže član Fonda, s tim da je početna vrijednost jednog
udjela jedna kuna.

Isplata jedne šestine pripadajućeg broja udjela
sukladno stavku 3. ove točke, izvršit će se svakoga četvrtog tromjesečja 2007.,
2008., 2009., 2010., 2011. i 2012. godine.

III.

Isplatom obeštećenja, sukladno izvršenom
opredjeljenju o načinu stjecanja i raspolaganja udjelima u Fondu, u cijelosti
se izvršava Odluka Ustavnog suda Republike Hrvatske broj: U-I-283/97, od 12.
svibnja 1998. godine (»Narodne novine«, broj 69/98), a članovi Fonda smatraju
se obeštećenim u cijelosti i po tom osnovu više nemaju nikakvih potraživanja
prema Republici Hrvatskoj.

IV.

Izbor bilo kojeg načina stjecanja i raspolaganja
iz stavaka 1. i 3. točke II. ove Odluke neće utjecati na prava članova Fonda
pri obeštećenju čime im se osigurava jednak pravni položaj i jamči isplata.

V.

Društvo je dužno izdati članovima Fonda dokument
o udjelu, nakon uplate novčanih sredstava i prijenosa imovine u imovinu Fonda.

Društvo će jednom godišnje članovima Fonda koji
stječu pravo raspolaganja udjelima sukladno stavku 3. točke II. ove Odluke,
pored dokumenta o udjelu, dati i izvod o broju novih udjela i neto vrijednosti
po jednom udjelu.

VI.

Postupak davanja Izjave provodi se na sljedeći
način:

Članovi Fonda dužni su se očitovati na Izjavu u
roku 30 dana od dana njenog primitka na način da se opredijele za jedan od
načina stjecanja i raspolaganja udjelima iz točke II. ove Odluke.

Ako se član Fonda ne očituje u roku 30 dana od
primitka Izjave, smatrat će se da je izabrao pravo stjecanja udjela iz stavka
1. točke II. ove Odluke.

Izjava se dostavlja članovima Fonda u 3 (tri)
primjerka, od čega su dva primjerka ispunjene i potpisane Izjave članovi Fonda
dužni dostaviti Društvu za upravljanje Fondom – HPB Invest
d.o.o., Jurišićeva 4. Treći primjerak članovi Fonda
zadržavaju za svoju osobnu evidenciju.

Članovi Fonda ne mogu opozvati Izjavu kojom su
se opredijelili za jedan od načina stjecanja i raspolaganja udjelima u Fondu.

VII.

Izjava se odnosi i na nasljednike prvoga
nasljednog reda korisnika mirovina koji su preminuli nakon stupanja na snagu
Zakona o provođenju Odluke Ustavnog suda Republike Hrvatske od 12. svibnja
1998. godine, a koji su obračunom obeštećenja od strane Hrvatskog zavoda za
mirovinsko osiguranje stekli pravo na članstvo u Fondu.

VIII.

Ova Odluka stupa na snagu danom objave u
»Narodnim novinama«.

Klasa: 402-09/05-02/02

Urbroj: 5030115-05-4

Zagreb, 23. studenoga 2005.

Predsjednik

**dr****. sc. Ivo Sanader**,
v. r.

Odluka, NN 139/2005-2627